khistorydata/jeongjo-sjw-relations huggingface dataset:
정조 14년 · 강
放罪人石致圭及李顯大等
정조 14년 · 목
忠淸監司鄭存中狀啓以爲連山縣殺獄罪人崔玉函日前因判付蒙放繼接連山縣監宋煥昌所報則以爲致死人石楚得子致圭今月二十一日剌殺崔玉函仍卽自首臣按大明律父祖被敺條云若祖父母父母爲人所殺而子孫擅殺行兇人者杖六十卽其時殺死者勿論楚得之致命旣爲玉函咬傷之致云爾則致圭之讎視刃剌雖不可以無故擅殺論當初楚得屍帳所錄多不深緊故特命放還則有難循例勘斷玆敢論列馳啓請令該曹稟處正犯石致圭招內崔玉函卽渠婢夫之兄又是渠父同年常漢之子也因一事端毒咬渠父之手指浮脹奄忽渠父臨死時執手泣謂曰玉函咬我手指至此死境汝須告官復讎故渠發告成獄今二十日聞玉函白放之報不覺痛迫告決老母磨刀出門先到玉函姨母朴女家則玉函果在房中渠謂玉函曰汝蒙國恩今乃白放汝則雖幸吾未雪冤其所痛迫尙忍言哉汝旣以齒咬殺吾父吾當拔汝數齒仍爲執袂之際叔楚振跟尋來到故渠使叔持來稿索故令出去仍揕玉函之胸脇玉函逃避渠逐入越房無數亂剌以報亡父之冤死無所恨渠雖急於復讎而特敎白放之囚不告官家任自剌殺父讎雖雪擅殺之罪依律勘處臣以旣自剌殺自首官門則其非畏罪逃躱可以預料姑勿嚴囚保授其叔楚振以待狀聞回下事題送敎曰旣出滌蕩之意兼有執疑之端特令決放乃有此石致圭復讎之事而告官之擧納招之說無不洞快正當無於律之律猶可商量況法有明據乎石致圭等卽爲放送事回諭○全羅監司尹蓍東狀啓以爲罪人李顯大宋成昌各別嚴刑反覆究詰宇鎭是何等劇逆貞喆是何等兇孼而竝萃一島尙今假息擧國含生之倫孰無沫血之心而顯大則朝宇夕喆換錢受札由前由後罪固罔赦而陰秘情節一辭抵賴者尤極兇獰成昌則紹介外人交通棘囚這間隱情宜無不知而掇拾前供頑忍杜撰者亦極狡慝竝加嚴刑期於取服斷不可己請令該曹稟處敎以當此曠蕩之時兩囚刑放事回諭
정조 14년 · 강
命時囚李運祥分揀放送
정조 14년 · 강
御仁政殿設增廣文科殿試仍詣春塘臺行武科殿試及瑞蔥臺追試射仍爲頒賞還御熙政堂行文科殿試科次文科殿試試官蔡濟恭吳載純洪秉纘李敬一尹行元成種仁朴奎淳武科殿試試官金文淳徐有大李晩秀朴基豐徐榮輔李晉秀丹楓亭分所試官鄭昌順任嵂柳文養金爔李冕膺
정조 14년 · 목
具翼善冠袞龍袍乘輿出協陽門由仁政門詣仁政殿降輿陞座命文科直赴人皆坐中臺收券時與原榜區別捧入侍臣先就拜位行禮試官及應試人各就拜位行禮訖以一有元良萬國以貞爲頌題懸題訖乘輿出仁政門召見原榜人韓用鐸等以次詢問姓名入靑陽門御春塘臺降輿陞座試官率應射人行禮訖原榜及直赴人竝分所帳殿及丹楓亭試取敎曰昨日瑞蔥臺矢記矢數極爲混雜此蓋文參試全不照管之致也今日又如此則當別下處分矣仍命昨日瑞蔥臺試官命官外一竝推考又敎以應射人如不願壯元者不必盡技雖一技入格皆依例進退盡技而不得入格者詣帳殿應講仍命戶曹判書鄭民始兵曹參判金光默於帳殿分所開講又命拾箭令下之前無得徑自拔箭宣傳官金鎭鼎不善擧行命拿入嚴飭敎曰殿座已久應射人多不待令試記亦不整待以致試事之遲滯此該房承旨不卽知委訓鍊堂郞不善擧行之罪試官亦多做錯而侍臣三司無一言矯正誠爲駭然矣命該房承旨尹行任事過後先罷後拿訓鍊院有司堂上從重推考當該郞廳拿處侍臣三司竝推考又命外呼名官拿入以擧行遲滯故也武科殿試訖壯勇衛金昌信等二百十一人入格又命別軍職昨日瑞蔥臺未試者及宣傳官壯勇營兵房及將官將校以下武藝廳挾輦將官槍劍將官等追試於帳殿內侍司謁司鑰別監等分所試取於不老門兩司諸臺避嫌敎以生疏所致勿辭亦勿退待又命兩司諸臺竝推考以不爲先稟徑先避嫌故也瑞蔥臺追試射訖仍爲分所頒賞命承旨及訓鍊院堂郞及宣傳官竝分揀乘輿出靑陽門入協陽門還御熙政堂行文科殿試科次以次柝榜主薄李文會通德郞鄭尙愚參奉尹魯東幼學李毅遠宋知濂進士尹永儀通德郞李羲甲進士李東明生員安檍鄭魯榮李漢喬都事沈鳳錫生員金熙成李安默幼學李雨明李明淵進士金履載李覲吾生員權烒通德郞趙秀民幼學李元八金景煥進士南惠寬生員徐有矩察訪尹最遠參奉姜儐進士朴鍾淳幼學金錫泰生員韓用鐸幼學李鼎牧進士洪受浩洪樂安生員崔致翼幼學蔡一祥通德郞嚴思彥進士嚴耆生員丁若銓幼學李允行參奉金達淳奉事李翊模進士洪秀晩前縣監朴吉源通德郞尹行直縣監呂駿永生員朴宗京前參奉黃瑨幼學洪時濟等四十七人入格○試射別單別軍職朴基豐宣傳官尹相重柳葉箭貫一中別軍職田文顯宣傳官吳應常李敬熙邊一中各弓一張別軍職金燨宣傳官朴孝晉片箭邊一中各弓一張○壯勇營兵房柳孝源柳葉箭邊二中弓箭一部把總李海愚監官卞世義哨官李堯憲邊一中各弓一張把總所武士高天柱等二人貫一中邊一中各弓矢一部知毅官異在豐等二人邊二中各弓箭一部知穀官趙明胤等十人邊一中各弓一張壯勇衛趙元範鐵箭一矢一百六十四步二矢一百六十一步三矢一百六十七步直赴殿試○武藝廳尹再澄等四人柳葉箭邊二中各弓箭一部宋德煥貫一中梁洙昌等八人邊一中各弓一張武藝廳宋德煥片箭邊一中弓一張○長番內官劉仁獐司謁李元相柳葉箭邊二中弓箭一部別監朴弘植等二人邊一中弓一張○北營分所帳幕軍鳥鏡入格都監帳幕軍金與澤等二十五人禁衛營帳幕軍張天得等二十一人御營廳帳幕軍金値尙等二十一人竝令該營門考例施賞
정조 14년 · 강
罷唐津縣監南愼五職重推忠淸監司鄭存中
정조 14년 · 목
該監司狀啓以爲因唐津張德奉擊錚有令道伯査治之命矣結城縣監朴尙春定査官使之査報報辭以爲非南聖福卽南華壽以德奉母墳掘移之意呈本官受題使面任督掘而德奉之父聖才捉來拘囚德奉兄弟出他不在故使聖才之弟姪措備器械仍爲掘出云華壽捉致盤問則亦不能發明蓋此德奉母冢之掘出初非德奉父子兄弟之目見主張則雖與華壽之私掘有異不能耐其督迫不敢不掘之狀可以推知華壽勒掘之罪自臣營嚴刑懲礪德奉則仍令還爲完葬於舊壙唐津縣監南愼五則不待訟隻之自現至令面任而督掘極涉妄率其罪狀請令攸司御處敎曰山訟私掘誠一痼弊向來飭禁何如則未幾不但犯科官長使之爲之若此則令何以施法何以行當該地方官爲先罷職該道臣從重推考雖以道狀言之不請罷黜只請攸司御處卽近來諸道謬例才因濫騎事箕伯狀啓有如許循襲之擧飭敎何如則又安敢若此乎政院之捧入亦極駭然當該承旨遞差更令廟堂措辭嚴飭諸道
정조 14년 · 강
推兵曹判書金文淳
정조 14년 · 목
因都總管李致中單付單子敎曰都總管前望點下則此望筒何以書入乎只以付軍職望書入可也如此微事屢勤下敎當該銓官推考
정조 14년 · 목
敎以新恩政事當日爲之○吏曹啓言增廣別試文科甲科第二人三人當付七品職而時無見窠生進直長中仕日最多者請依例六品遷轉推移付職允之敎曰直長之代七八九品前銜最久人擬入○以李祖承爲承旨鄭景祚爲掌令崔顯重爲獻納李頤祥爲刑曹參判韓光會爲判義禁李命杰爲海州判官金源爲康翎縣監具允德爲唐津縣監尹行進爲永陵參奉李承薰爲穆陵參奉○因惠陵參奉望筒敎曰以落仕最久人擬入則京鄕參下蔭官近二十年者不是爲幾人以五年八年擬入乎當該銓官推考更爲擬入以尹光泂爲惠陵參奉李文會加通政文科第一人資窮陞資也鄭尙愚單付司宰直長文科第二人也尹魯東單付尙衣直長文科第三人也金昌信單付掌苑別提武科第一人也
정조 14년 · 목
因司導提調望筒敎曰飭已行矣敍用付職此望筒勿施
정조 14년 · 강
賑廳以錦營賑穀耗條還錄事回啓
정조 14년 · 목
賑廳啓言忠淸監司鄭存中常賑營賑穀耗條還錄安徐事狀啓有草記回啓之命矣常賑營賑之耗俱是京司句管之穀無端劃付限年取用臣於月前筵稟還屬者蓋出於整穀薄之意而今以道啓觀之雖請安徐不宜還給請置之但未滿定限尙餘一年則以此爲籍口之資且限年排比之際營用苟艱亦所當念請於本道當年加分耗某樣穀中限三千石特爲劃給竝計一留條萬餘石耗以充當初許劃三千石之數俾準十年之限允之
정조 14년 · 강
命關西昨年停退還穀仍又停退
정조 14년 · 목
平安監司沈頤之狀啓以爲道內諸邑山野豐歉隨地不同而通計一道不害爲均豊之年尤甚名色不爲擧論量其災面多寡定其稍實之次謹此登聞若以災處民勢言之纔經大饑秋又失稔宜其遑急而此非一邑一面之通同告歉一邑中稔荒互錯一面之內災實相半傍近邑無不均登穀價未甚翔貴資活因此有路臣行所過民人齊訴曰今春朝家盡發倉栗濟活溝壑之命今當秋熟盡納還逋皆知竭心盡力而惟是停退條皆在賑民之廢業者畢竟準捧自歸隣族以此荐饑之力又納隣族之逋則萬無奠保之望云故臣面面慰撫皆以民勢如此已爲詳悉勿以隣族爲憂自己所受各自趁期準納之意曉諭而細究其情勢則備經春饑又當秋荒新還辦納尙患艱辛停退竝督宜其窮竭今若隨其被災深淺量其停還多少稍存分數略加闊狹則非但無慮於元還準捧實爲目下撫恤惠澤而第伏念自經今春道內穀總到底杇然迨此稍豊之時不敢不準收充薄故臣於前月已以昨年停退條竝今年新還官民肆力期於準收之意以關以面勉飭列邑而民隱所係有難膠守敢此數陳以待處分雖非歉荒之歲旣多失農之民則不可不使之紓力以開辦備之路故採摭民情條陳于後稍實二十四邑平壤順安永柔肅川安州嘉山定州宣川中和祥原三登江東成川江西龍岡三和咸從甑山慈山殷山順川价川博川泰川之次十八邑郭山鐵山龍川義州龜城朔州昌城碧潼寧邊雲山江界渭原楚山熙川陽德寧遠孟山德川一之次邑昨年停退條多在於今春受賑之民而秋事旣未齊熟則竝新還徵督其勢誠難元數旣不夥多民情在所當念區別其被災劇歇或全數或折半仍令停退待明秋準捧恐未知何如一還穀之昨年代捧者今方還作本色而之次邑則饑餘秋事又未均熟被災民情擧願代納宜施闊狹之政以爲準捧之道區別被災面里以相當穀許令準折代捧待明秋還作本色恐未知何如一慈城餉穀之再次分糶實出於曠絕之特恩方當收糴宜先充薄而隨其緩急分有多少竝計年例應分之數則一邑當納多近萬包少不下屢千山路永雪一時負戴果有民力難支之慮城餉事體至爲嚴重些少民弊有不暇恤而二留一分自是事例今姑捧留該邑仍分春糶則可除明春赴城之勞且紓今秋竝輸之撓始自今年限以再明年分爲三次盡數輸納恐未知何如敎曰竝依狀請施行而昨年停退條之混同竝督是豈可忍爲乎句拘全數與折半區別民勢特許仍又停退卿須親執悉心期有實惠之下究事回諭
정조 14년 · 강
判下刑曹擊錚人原情別單
정조 14년 · 강
命北伯道內昨年還上難捧條停退當否論理狀聞
정조 14년 · 목
敎曰朝因箕伯狀聞昨年停退條之難捧處還上許令仍退矣今因北關民人擊錚原情思之豈徒甲山一邑爲然北道昨年還上停退條如有難捧處則依關西難捧邑例更許停退當否令道伯論理狀聞事下諭該道
정조 14년 · 강
命以二十六日文武科放榜親行于仁政殿
정조 14년 · 강
特施義州宣川極活人及雙樹山城官廨董役人賞典
정조 14년 · 목
平安監司沈頤之狀啓以爲義州府島民申春先呈議送內渠等居在鴨綠江島嶼之中自六月十三日至十七日大雨連注五晝夜三江合一六島盡沒重以海水泛溢各島居民及把守將卒萬無生活之望矣府校金亮鉉金就奎白潤恒邊道玧黃宗倜金思默金履坤李鳳采獨孤學金德亨白永倜李顏臣等十二人分乘馬尙極活人口爲一千二百九十名云極爲嘉尙詳査論報之意題送該府府尹徐邁修牒呈內前府尹以此事將擬論報之際適當遞任未及報營而昨今兩年水災如無諸校極救則千餘人命其將爲魚矣本府楊下面大小民人等訴內向於海溢之時別將崔命一與金麗海李昌果文載浩等合力乘桴所極人命爲一百二十口極得屍身爲三十二名云矣前府尹採探事實未及報營故枚擧牒呈宣川府使李漢興牒呈內淸江院居民文武彬等呈狀內七月初一日夜雨江水漲溢同里閑良盧弼成極出男女四十二名故枚擧民情玆以牒報云矣灣府諸校當初艤待乃是官令之奉行以此論賞恐涉猥屑而亦不可無酬勞之道故相當軍任中另加調用事分付該府至於楊下鎭崔命一等宣川盧弼成等初非官令所使亶出急人之意宜有褒嘉之典論賞一疑請令該曹考例稟處敎曰極活之功若是分明何待回啓特幷加資今日口傳下批付撥下送仍以酬勞之意令地方官曉喩事回諭○忠淸監司鄭存中狀啓以爲雙樹山城城堞門樓庫舍廨宇多有頹圮臣爲是之慮已自夏初經紀軍官前郡守朴基赫竭誠監董新建改建總爲一百七十一架體城改築爲十六把女城修改塗灰爲八百二十五堞其在激勸之道宜有褒賞之典土校折衝禹允益終始勤勞奔走領役基赫允益賞典請幷令該曹考例稟處敎曰山城自有所重如是董葺極爲可嘉何待回啓監董土校特爲加資該裨相當職陞六事回諭
정조 14년 · 강
備局以忠淸監司鄭存中災實分等狀本回啓
정조 14년 · 목
備局啓言忠淸監司鄭存中災實分等狀啓有草記回啓之命矣取見其狀本則尤甚名目初不擧論木川等十三邑置之之次淸州等四十一邑置之稍實仍以爲田穀不如畓穀野農遜於峽農風損海溢等諸般災頉從以層生比之地部劃下災一千七十六結則太不相當事目災外不足數一千九百五十四結八十七負六束特許加劃後錄諸條幷令廟堂稟處爲請矣其一牙山貢津倉所屬七邑大同米與田稅同爲裝載以一時幷督之爲難連爲狀請特許依前擧行事也其一癸未移轉江都米盡是舊逋仍停者故以次次收捧徐待實數稍優後輸納之意亦依昨年例擧行事也其一推奴徵債限明秋防塞事也分等依狀請施行今年穡事實是罕有之豐地部給災外道臣加請事涉未安第以其狀辭觀之潮溢堰潰風損雹傷不無意外傷稼之災則元結災似有不足之慮事目災外一千五百結特許加劃以爲酌量均排之地牙山貢津倉大同裝發事癸卯行會之後一未遵行如非邑情民勢之大叚掣礙道臣亦豈每年煩請有若應行前例之語乎依所請施行江都米次次輸納事本穀旣無見存代劃亦無其路待舊還收捧鱗次輸送母或每年因循之意各別嚴飭推奴徵債防塞事依狀請施行允之
정조 14년 · 강
重推黃海監司李時秀水使尹範行
정조 14년 · 목
備局啓言卽見黃海監司李時秀狀啓則以爲康翎釜浦海州陸島之間洋中浮在唐船直走南海康津縣監朴道翔海州判官李恒演幷爲先罷黜其罪狀令攸司稟處水使尹範行罪狀令廟堂稟處不善董飭罪實在臣恭俟重勘爲辭矣唐船之遇風回帆非他人所可遏止而未及問情地方官雖曰公罪體例所關道臣狀罷在所不已而別無令攸司更爲稟處之端至於該道道臣與水使常時若能檢飭屬邑擧行寧有如許疏忽之患乎請幷從重推考允之
정조 14년 · 강
命劃給關西小米一千石于總戎廳以爲修理之資
정조 14년 · 목
備局啓言今番蕩春臺親臨瑞蔥臺時總戎廳修理等節多有擧行之事而該廳物力自來不數不可無軫念之道該廳明年添餉條中關西小米一千石請特爲劃給以爲補用之地允之
정조 14년 · 강
命犯夜人千興淳科罪後保囚龍虎營
정조 14년 · 목
巡廳以去夜二更一點犯夜人別監千興淳執捉啓敎曰大抵掖肄如婦寺最難化最難制然束濕太過反係怨咨近頗一味含垢而百罪千罪皆可闔眼至於夜禁一事渠輩亦具人心人腸必知明義錄然則夜禁二字名以掖肄無難犯科不可以曠蕩之時尋常處之爲先依更數科罪後以三令五申之意充軍次保囚於龍虎營
정조 14년 · 강
命禁衛大將金持默拿處尋放送兵曹判書金文淳越俸三等汰禁軍別將任嵂
정조 14년 · 목
巡廳啓言當夜二更以巡檢行到崇禮門打考銷鑰則上銷無頉下銷打之自開極涉變怪事未前有銷則付標押署鑰矢而當門護軍部將符驗係重不得擅便而守門軍隊長金商礪爲先拘留巡廳敎以移送該曹○兵曹啓言卽接右巡廳牒報去夜二更到崇禮門銷鑰隨手自開云萬萬驚駭發遣將校使之摘奸臣之常時不能申飭不勝惶恐崇禮門入直護軍部將及守門軍等請竝移送法司依律處斷允之敎曰近來將臣輩占便太過所謂馬革裹屍之義束之高閣久矣昇平之時效力不過此等事則每勤飭敎其效莫聞此蓋將臣之不勤本兵不能致察而然此後自卿第加惕念○政院啓言城門銷鑰何等至重而昨夜崇禮門鑰不能堅銷至有巡將執頉之境常時不善檢飭之責在所難免該營大將及兵曹堂上請推考敎曰兩銷之一銷一否雖異於全然不銷城鑰關係何如則致此執頉該字內大將事極爲駭然禁衛大將持默令該府拿問處之與字內有異亦不可無飭兵曹判書金文淳爲先越俸三等護軍雖曰祿窠部將獨非所管申飭不勤之罪在所難免禁軍別將任嵂汰去○政院以禁衛大將金持默拿處將兵之任不可無總察啓敎以都提調總察從事官發牌聽傳敎○禁府啓言金持默原情以爲城門銷鑰何等嚴重而昨夜門鑰有此驚駭之頉常時不能檢飭之罪實無所逃云矣敎以付過放送
정조 14년 · 강
命時囚李潤國金履煥等論理議處
정조 14년 · 목
因禁府都囚徒敎以今日捧供○禁府啓言定州前牧使李潤國原情以爲鄕賂錢還徵事因朝令差出兩有司刻期督納當捧元數七萬三千六百八十兩內所捧只爲五千四百六十餘兩待畢捧以爲分給之計猝當經遞新舊交易之際或慮下輩犯用屢加嚴飭今觀査報次知監色擅貸於迎送之際者至爲三千三百八十兩之多問目中皆自成帖事則遞歸之時自多成帖文薄之事而所成帖只各庫錢穀用遺在文書而已至於賂錢元無一分錢貸下云請上裁敎曰觀於渠供推以事理不潔之物似難用手半萬之數豈至流涎然本道査牒明言其知而不禁渠之發明未必爲的證而旣曰下輩貸用於新舊迎送云爾則不禁之舊倅固有罪矣新倅之下去果卽摘發還充論理議處又啓言晉州前營將金履煥原情以爲渠交代離發沿路馹騎依式把來及至忠淸道驛站替代騎馬足蹇疲駑卜馬則十步九顚故推治驛吏使之煥立至於賤春馱歸事旣有私持馬何敢別定驛馬而及伏聞忠淸道臣論啓後査問下屬則驛卒輩行具等屬謂以卜重自下分馱云矣請議處敎曰道狀曰以濫把之馬馱來賤眷渠供歸之於驛卒之分載私卜二者之間未知孰是論理議處
정조 14년 · 강
命雜科覆試同分未參榜人許付元榜
정조 14년 · 목
因雜科覆試同分未參榜人別單敎曰監試皆以預差幷付武科同畵見屈者追試幷付雜科何異一體許付元榜同爲唱第事分付
정조 14년 · 강
遞承旨李敏采以徐瀅修代之前望也
정조 14년 · 목
濟州牧使李鴻運以三邑應資人開錄馳啓敎以口傳下批○金胤冑等二人加設同知金錫倫加設僉知金以俊等七十九人單付同知梁次赤等二百七十人單付僉知
정조 14년 · 강
判下上言回啓復孟意大科
정조 14년 · 목
禮曹啓言因德山幼學孟來遠上言有詳考草記之命矣取考謄錄則其父意大果於壬辰九月後庭試入格以孟萬澤孫因傳敎拔去癸已正月初八日下勿拔之敎伊時本曹固當付於殿試而以無直赴殿試之命故不得循例擧行果如上言內辭緣而非但科事之至嚴且重到今年久之後復科一款尤難輕議請置之敎曰觀此草記伊時事果有依俙記憶者大抵拔去之聖敎勿拔之筵敎在渠家無非恩敎到今旣知之後豈可以科事之至重仍以置之乎卿曺草記當初入格時賜第與否從後筵敎頒示朝紙之文跡一一詳考稟處實合愼重之道而此草記大疏略公然直請勿施極爲泛忽更爲詳考草記又啓言更考謄錄則壬辰九月二十一日科次入侍時傳曰李秀逸子柱演昨敎之下萬萬駭然時侍從之子焉敢赴擧特拔五年停擧孟意大必也孟萬澤孫亦焉敢冒赴然與李秀逸子有異只拔去翌年癸巳正月初八日傳曰頃者後庭試孟意大以孟萬澤孫云故命拔今間相秦不過其族云亦世居云況蕩平復科入格者乎特爲勿拔以示予意同年閏三月二十五日傳曰今日乃聞孟意大雖寢拔名無區處故今科不爲擧行云旣命勿拔亦無其名此該曹今番會試宜稟不稟也仍爲停擧亦不參於今番增廣特爲直赴會試事傳敎矣孟意大初雖有勿拔之命復有直赴會試之傳敎則今此復科一款有難輕議請上言依前置之敎曰居首則當在賜第之列而從後直赴會試之命特因拔去之命還寢後該曹不卽如例付殿試而伊時適又當大比會試之故以付會試有下敎以兩度筵敎及傳敎觀之旣許元榜之勿拔又命會試之竝觀者也復科一款不必特疑依此知悉擧行又啓言孟意大旣命復科榜目令成均館修正以入試券付紅籤紅牌成給等事依例令政院吏曹稟旨擧行允之○吏曹啓言因春川幼學柳明漸上言有令京兆詳考帳籍草記之命矣卽令詳考則渠父幼學象星今年八十一歲載錄的實敎曰依老人例卽爲口傳下批以該道言之細加爬櫛雖出精抄之意操切太過比諸道不啻十之一二觀於狀本已料其呼籲之相續綜核之弊歸於疏漏極可呵也眞所謂結者解之以營在各邑帳籍親執考出準三式年而見漏於今番加資者皆令今月內抄出後錄狀聞事令政院三懸鈴下諭于原伯○兵曹啓言因中部良人韓延壽上言詳考草記事命下矣取考事目則軍兵之從軍實役四十五年年滿八十者施以加資之典而韓尙弘從軍雖曰五十二年而年限未滿定式請置之允之
정조 14년 · 강
都總管李致中疏辭新資賜例批
정조 14년 · 강
以閔台爀金光默爲同義禁前望也
정조 14년 · 목
敎曰時囚照律有命該堂中差祭人及有實病人許遞前望單子入之待下批牌招察任前望以台爀等批下
정조 14년 · 강
禁府以時囚金履煥等照律啓
정조 14년 · 목
該府啓言金履煥勿論賤券之馱歸私卜之分載定式之外又立一馬揆以法意厥罪惟均請以此照律允之又啓言李潤國特敎査徵之物一委鄕任之手任其所爲狼籍稱貸論其罪狀萬萬痛駭請以此照律敎以渠招常情之外情外之事難以臆斷旣云下輩之貸用於迎送之需則前倅之知與不知新倅之覈與不覈當問於新倅然後決之令政院査出以啓待批下此囚則更爲議處後仍卽照律以聞又以吳在文依例還囚啓敎以議處後與他囚仍爲照律
정조 14년 · 강
政院以定州牧使李潤彬問啓啓
정조 14년 · 목
政院啓言依下敎問于定州牧使李潤彬則以爲臣於今年七月十七日到任之後鄕賂錢收敎一款刻期督捧乃於九月初三日始了當計數分給於新鄕等處後形止枚報巡營而其中新舊官交替時夫刷馬價及各庫之自下貸用事前牧使李潤國隨捧外置於監官處出入初不關由於官家有此擅貸之擧推以事勢恐或不知云矣
정조 14년 · 목
該曹啓言因擊錚罪人仁同裵玄紀西部張紳等別單有詳考草記之命矣胤命是何等凶逆而子侄之只施散配寔出寬典況癸卯春玄紀以此鳴金至被刑配又復呼籲萬萬無嚴且宅紹發配時亦不以出繼分揀則今於年久之後恐不可輕議張紳其父起周綢繆情節陰凶叵測實難容貸月前紳以此擊錚至於勘罪則不踰數朔又復呼籲極爲痛駭請原情竝勿施自臣曺考律嚴勘允之
정조 14년 · 강
命兵曹棍問巡將柳瑞文歇治掖肄委折
정조 14년 · 목
巡廳依下敎犯夜掖肄千興淳依更數決棍二十度而不爲嚴杖命兵曹嚴棍當該巡將柳瑞文問其歇治委折該曹啓言柳瑞文處嚴棍發問則以爲千興淳依更數決棍時興淳謂以重棍二十度則年賤弱質萬無生道累累懇乞故拘於顏情果爲歇杖興淳同類白衣數人來促其速速治罪移送龍虎營而巳實無囑托之事云身爲巡將傳敎之下受囑歇杖若是無嚴請令該府拿問重勘允之敎以不可拿處而止各別重繩至於千興淳率去之同類白衣數人如非同伴之掖肄必是無賴之雜類該番司謁及首肄一倂捉來捧侤音限人定使之査出來告過初更司謁及首肄限直招嚴棍取眼其餘同往之數人亦爲嚴査草記巳有摘奸於日前巡廳決棍時同往人之容疤有錄置者卿若不勤査實難免重勘以此知悉
정조 14년 · 목
左議政蔡濟恭曰元子宮百日只隔數日群下之情益不勝欣滿之至在外二品以上及侍從諸臣欲參問安聞皆上來云而考見前例雖無朝廷問安之擧今番特爲創行以副群下之望似好矣予曰前例只爲初七二七三七日問安百日則無問安之例而乙卯已例亦然否濟恭曰然矣又曰臣老劣不敢言退黽勉尸素獨登賓筵亦已屢矣伏願亟卜賢德首相及右僚使備其位焉予曰過矣過矣予於諸臣未知誰某之其賢其德至於首相除非老病實無其人何以枚卜乎濟恭曰近來別無爲弊之端而以臣愚意論之人人濟之卽今日痼弊之痼弊此淵鑑之所俯照處也顧今人心皆有欲奪人之心廛人都庫亦一弊也請囑畓至猶恐見失輒曰若後時則將有見屬壯營之慮云當初亂廛之規卽爲六矣廛爲之近來市童街兒之曲恭僻蹊以賣栗賣柹爲業者亦以亂廛防塞欲爲榷利之計由是而物價翔貴百弊層生究其本則專出於欲奪人之弊也予曰此弊有矯革之道乎濟恭曰向者李文源亦秦云苟有任怨之人革亂廛之法使商賈輩任自和賣則民爲卿賴物不踊貴矣又曰日前李明運自試所來言西關武士中有鐵箭二百步銃三發三中者云聞甚奇壯合有獎拔之道矣予曰技藝如此則頃於關西以鐵箭遠射人修成册上送事有飭敎似當入於成册中矣訓鍊大將徐有大曰臣亦聞之果卽招見身手無可稱技藝則與左相所秦同矣予曰卿招致其人試射放觀其能否○濟恭啓言慶尙左水使崔東岳狀啓以爲今秋水操後機張致敗載船什物毋論極出未極出小小雜種申飭備上而其中銃砲等物亦當鑄成所入物力浩多辛未年甘浦等三鎭革罷後什物分上於臣營及各邑鎭此在元會之外該邑蘇殘間姑令移上恐合便宜請令廟堂稟旨分付矣三鎭舊件之分上營邑旣係會外則以此充彼實爲兩便請依狀辭許施從之又啓言近來牛禁鮮弛外方場市之間公肆買賣云牛酒松三禁自是方伯之責而一例抛置犯禁者若是狼籍此豈盡職之義請各別嚴飭諸道從之又啓言近聞聖堂倉漕米裝載時負石價米不知用於何處使境內軍保納布之人替當其役軍人非慣水之人安能背負米石足躡懸梯來往於跨水搖蕩之板乎以故給價舵工以免罪其價殆甚於一疋所納之價云事之驚駭莫此爲甚襲謬已久今不可一一追覈而此後如不以負石元定米雇人以用使役軍人如前之爲則該守令繩以重律斷不可已請嚴飭該道使之隨現重勘從之敎以價米則消瀜保軍則擅用一猶難赦況兩罪之俱發乎小民之至殘最窮者莫如保軍雖在應用之役爲官長者苟有一分仁人之心寧忍循例困督而聞卿之所秦始知此弊若不別般嚴飭唉彼無告何以息肩乎且聞本倉外亦有似此之弊云旣聞之後當一例設法痛禁如是申飭而復或調一丁役一軍者準大明律擅調軍丁律論不卽摘發登聞則道伯亦以違令條事理重者照勘斷不饒貸事分付禁府載之受敎又啓言平安監司沈頤之狀啓以爲尹昌文等所納錢九千八百七兩捧留本營以待廟堂稟處渭原前郡守柳增萬懲貪錢四千三十六兩及信蔘價勒捧錢三百五十六兩柳孝民處準數徵捧而孝民則待收殺有嚴刑遠配之命見今大霈無前編配空虛此等宥旨前事宜不敢如例發配請令該曹稟處昌文等所徵錢一番稟旨後方可指揮至於柳孝民旣納其當納錢事當依判下刑配係是宥旨前事請使之疏釋從之又啓言開城留守具庠狀啓以爲在前請得關西小米二萬石取耗補用但還耗之贏不及於債利歉歲之縮有甚於債弊元穀二萬石及耗條二千石盡爲發賣倂與時存錢及各項應入錢抄出富戶分三等放債修上成册一聽廟堂指揮嚴立科條本府地窄至設敎場於長湍松西面此土本是本府之地松西面分地川以西還屬本府事幷請令廟堂稟處今此狀辭想由於着手無地一籲再籲不知止也其在軫念之義不宜恝視小米作錢事旣是劃給松營之物許以作錢殖債恐不必靳持松西面還屬事本府敎場之在他邑事面苟簡且松民至願專在於劃得松西而兩件事俱係更張下詢諸臣以處恐好矣詢于曾經箕伯人左參贊金華鎭曰松營凋弊雖甚可悶關西小米之盡數發賣似或難便若其作錢殖利取耗補用之利害便否未曾商量有難臆對矣戶曹判書鄭民始曰松都事狀雖未詳知但以事理言之二千石作錢之數六萬兩殖利之數似無多小之別而耗條則每年劃來無虧欠之慮債錢則不過十年又將有病債蕩減之弊利害得失不難知矣移此無慮之耗條欲作生弊之債錢未知其可至於松西面事得此而松都夬復舊樣則些少掣礙之端有不可顧今聞該留守所秦雖得此於本府別無利益民情欲得之云然則一面雖小有田結有軍額戶曹有田結減縮之害長湍有軍額白失之弊欲作松民丘墓之鄕割付已定界無利益之他邑境者寧有如許事體乎此則決不可許施矣敎以本府留守亦陳所見開城留守具庠曰松營救弊第一榮卽是大小南面而此則前已屢陳松西面事非但爲松民之願卽以考閱無所故耳若乃關西小米事不過出於中策臣所商量未必不周詳而戶判所秦節節相反無乃不知本營事實不見臣狀辭而肰乎濟恭曰松都事雖可念戶判所秦鑿鑿中窾臣亦無可復之辭矣松留狀辭請姑置之從之鄭好仁曰臣待罪本府時債錢果爲三十餘萬兩今則只有十萬之數云此蓋放債時委之校吏及還捧之時校吏從中偸食畢竟難捧則竝歸蕩減今若更爲放債校吏又將犯手若爲本府必欲蘇革則金川大小南面劃付收稅以補之實爲莫大之利且本府卽舊都金川不過一縣亦何論銖錙利害哉民始曰當初蕩債專出要譽初不關由廟堂乃欲矯弊則必請於朝家朝家於此豈可隨報强施乎濟恭曰此皆廟堂之責該都留守如能愼簡弊豈如是乎臣待罪十三朔所用每有羡餘勅需庫留儲亦爲天銀三千兩其後留守不能典守諸庫枵肰勢雖矜悶猝無善策退與諸臣更當爛商矣敎曰本府草笠事變通後實惠果及女工乎庠曰在渠輩實爲莫大之惠矣敎曰雖一笠之微若或如前捧八弊當自如矣濟恭又啓言尹昌文等處所徵之錢旣不可用於公下則實無區處之道關西撥路近甚凋弊今若以此分數出給於十三站撥所使之從便殖利以爲永久聊賴之道則事甚便好此是無於例之事請博詢諸臣處之詢于曾經箕伯人華鎭民始俱以爲便敎以左相所秦好矣依此爲之又啓言嶺南濟民倉穀物還捧時自巡營定送監官與色庫使之捧上故小民不勝悲苦云弊源之起於何時曾經道伯人必當知之請下詢處之詢于曾經道伯人華鎭曰臣之待罪嶺藩時曾無自營定送之事未知創於何時査問該道俾卽釐革恐不可已司直鄭昌順曰臣之待罪嶺營已過五載其時未見營屬之定送此或近年新規矣敎以旣聞之後不可仍置出擧條査問本道斯速革弊○民始啓言京司不得直關外邑各軍門屯田所在邑則定式時許令直關矣兩湖漕倉專屬本曹以不得直關之故知委之際每每遲滯漕倉殆同屬司依軍門屯田邑例請自本曹直關漕倉詢于大臣濟恭請依所秦許施從之又啓言本曹今年收租稅米之數比應下不足爲萬餘石昨年貸用米一萬五千石惠廳米萬石末由還報訓局兼料米五千石不得不還報總計不足將一萬六七千石勢將貸於惠廳而前貸未報又難請貸或貿得他司之米或以錢代下貢價米條僅僅充數以自來不足之錢條自致偏用將有不久匱乏之慮毋論米錢應下不足之數不可不請得矣米旣充數雖不敢不盡數請得一萬石價四萬兩某條變通肰後可以支用請西關別餉錢四萬兩移來取用詢于大臣濟恭請依所秦許施從之○兵曹判書金文淳啓言新除授禁軍別將李漢泰身病沈重殿座隔宵領軍重任不可蹔曠請改差從之又啓言頃因忠淸水營水操試射居首人論賞置之覆啓判付以前例査報之意知委該道又因統營試射居首人請賞竝與忠淸水營居首人有賜第之命今見忠淸監營査報水營水操節次一依統營例擧行而謄錄有別單啓聞已例故指名馳啓云今番賜弟係是特恩諸道水陸操試射皆自本營施賞獨於統營施賞載在法典者統轄三道舟師異於他閫而肰則該水使格外陳請有關事體請從重推考後勿如是之意申飭從之敎以事實旣如此則當初回啓雖有朦朧之失該閫請賞係是法典之外則前兵判推考非所可論令政院原傳旨付標
정조 14년 · 강
飭濟州牧擇進御乘馬品
정조 14년 · 목
太僕啓言濟州牧使李鴻運因特敎封進雄馬二匹雌馬二匹今纔上來而看品試才則體旣不大步又無才特敎之下不善擇封極爲駭肰請當該牧使拿問嚴處該牧官捉來重勘敎以雖非特敎猶不敢若是泛忽況特敎乎又況以御乘爲名乎今番封進馬品反不及於年例貢馬該牧使事極爲痛駭拿來勘罪適中其願自本寺各別嚴關使之更以直御乘可合者封進又或不合該牧使卽其地定配斷不可已該牧官亦當捉來嚴棍遠地充軍竝以此意一體嚴飭
정조 14년 · 강
命兵曹嚴問千興淳被棍時同伴諸人
정조 14년 · 목
該曹啓言依草記批旨司謁金必彥行首別監朴信忠一倂捉來千興淳巡廳被棍時同伴白衣數人掖肄與雜類限人定前査出來告之意嚴飭矣必彥等所告內伊日以犯夜申飭事出入番別監一倂待令於闕內無一人出去故興淳處同往諸人詰問則渠之三寸叔鵬錫四寸兄達淳前別監李盛春及閑雜人金春禧李喆得徐完喆林世昌林百龍金昌潤方應八名不知廉哥崔哥十二人云自臣曺白衣數人又爲査問於巡廳則盛春完喆兩人興淳決棍時促其速速治罪移送龍虎營云矣掖肄決棍事體自別則盛春等之速速治罪等說萬萬痛惡請一竝出付攸司從輕重勘處敎曰渠之親屬外作黨往見之類一倂捉來各別嚴棍與役名根派及往喝情節一一嚴問取招草記
정조 14년 · 강
有政吏曹參判洪秉繢進
정조 14년 · 목
以金鎔爲持平趙鎭宅爲校理金樂洙爲右尹趙鼎鎭爲同經筵沈興永爲北評事
정조 14년 · 강
命儒生金思稙追付來式年監試覆試
정조 14년 · 목
成均館以監試試官嫌避儒生金敎根蔡弘遠朴敏應依下敎付來式監試覆試啓允之敎以金思稙之不赴處義太過筵中已有下敎一體追付大科嫌避不赴人亦依小科例爲之
정조 14년 · 강
御仁政殿行文武科放榜
정조 14년 · 목
具遠遊冠絳紗袍乘輿出協陽門入仁政門降輿陞座吏曹判書洪良浩啓言成川前參奉李景華年七十今番恩典當以通政加資啓下時誤入於嘉善秩今始覺得請望單以通政改付標從之宗親文武百官分東西行禮訖文武放榜官以次唱名文武擧人分東西入庭行禮頒紅牌賜花賜酒文武甲科人賜蓋文武擧人行禮先退宗親文武百官陳賀如儀乘輿出仁政門入協陽門還內
정조 14년 · 강
遞戶曹參判李敏輔
정조 14년 · 목
因敏輔初度呈辭敎以今姑許遞
정조 14년 · 강
命以來初二日詣健元陵穆陵元陵展拜
정조 14년 · 목
禮曹以秋展謁定於何陵而何間推擇稟敎曰來初二日當詣健元陵穆陵元陵展拜元陵親祭局內各陵奉審臨時稟旨又敎曰初二日陵幸時出宮植炬只晝停所爲之還宮時則除之畿營分辦依近年中最省減例爲之凡諸用民力之事亦依近例以儲置米會減事分付隨駕東西班三上司六曹堂郞各一員兩司各一員玉堂二員侍衛則雲寶劍外兵曹總府堂郞各一員五衛將二員武兼六員磨鍊餘皆除之各司盤果依近例令廟堂嚴飭又敎曰今番陵幸卽當日還官畿邑所管斥堠數處外伏兵除之事分付畿營及該營○兵曹以弘化門外何營留陣稟敎以守禦廳爲之又啓言在前陵幸時挾輦軍四百名餘軍二百名替代丁未年元陵展謁時挾輦軍三百名餘軍一百名替代今番何以磨鍊敎以今番依此爲之○因兵曹軍兵磨鍊取稟敎曰以訓局步軍十哨馬軍三哨爲先廂以御營鄕軍三哨騎士二番爲後廂禁軍三番隨駕禁衛營留都其餘留營依例爲之
정조 14년 · 강
諭回還進賀正副使仍命禮曹進定冬至使行拜表日子
정조 14년 · 강
遞承旨徐瀅修以申耆代之前望也
정조 14년 · 목
瀅修不爲仕進故也
정조 14년 · 강
命副校理趙雲紀陞擬該曹堂上
정조 14년 · 목
雲紀及副修撰李晴違召政院例捧罷職傳旨敎曰只推其中趙雲紀之上來近始知之曾於本道下諭與柳知養待其上來欲爲陞秩知養則因他歧上來前陞秩此人獨爲勿論甚非信令之意今日政該曹堂上望擬入
정조 14년 · 목
以閔台爀爲戶曹參判趙雲紀爲兵曹參議新資也
정조 14년 · 강
考下抄啓文臣今朔課試試券
정조 14년 · 목
以擬本朝慶科監試初試榜中年八十七十人等謝諭以今科異於他科特命直付會試榜爲箋題副司果尹永僖三下居首
정조 14년 · 강
副司直申益彬疏陳病狀乞遞享官賜批許之
정조 14년 · 강
黃海監司李時秀以道內災實分等馳啓
정조 14년 · 목
狀啓以爲諸邑災實詳加分等海州延安安岳等三邑置之尤甚黃州平山甕津鳳山白川金川載寧信川文化長淵康翎等十一邑置之之次瑞興遂安新溪谷山兔山松禾殷栗長連等九邑置之稍實本道今年事目判下災一千結乃東南兩道所未得者何敢爲煩瀆加請之計而本道各年災總苟非稍豐則所劃災結未嘗減三千結蓋緣海峽農形每難均一故也延安等邑海潮衝溢之患已蒙聖鑑之俯燭還布蕩減係是莫大之恩有不可一例幷施臣親執詳査擇其中最貧窮絕可矜者抄付於還布蕩減秩其餘被災差少形勢稍裕者竝不入於啓聞成册中然田畓旣無所收白地之徵誠所不忍統計沿邑潮溢受災之總恰爲一千一百餘結安岳堰垌全棄處常年每不下五六百結今年災總比前尤多海州等數邑風損亦不下四百餘結其餘稍實之次邑水沈沙覆全不掛鎌者東西二十餘邑計又近千結今年綿農災總亦至於五百餘結事目判下災一千結外畓災一千九百五十結綿田災五百五十結更許加劃謹當均俵其外二三條件後錄登聞一荐歉之餘又未均豐尤甚之次邑各穀成就又爲不同今春分還爲慮民食加糶之數此前倍蓗所給之還皆昨秋代捧之穀今若以本色責納則民勢難支尤甚邑尤甚之次面里之次邑尤甚面里竝許以今春所受穀依數備納待明秋還作本色一臣營牙兵太半貧殘無恒產之類冬三朔輪防裹糧遠赴弊費不些特令停止一推奴徵債限明秋防塞敎曰加請結數比之所料則過於精何必回啓稟處尾陳數條皆非難從與分等竝依狀請施行事回諭海溢諸邑還布之蕩減道伯擧行旣如是簡略則漏者必多更加査櫛雖不列於蕩減秩停退或分數停退爲可乎論理回啓事一體回諭使海隅民生咸知同慶同豊之意事令道伯知悉
정조 14년 · 강
命新恩出身朴宗柱諸具及禮錢三營分掌助力
정조 14년 · 목
禁營啓言依宣傳官金鎭鼎口傳下敎新恩出身朴宗柱錢三十兩米二石題給敎曰三絃何營門給之乎草記卿等往呼新來各別顧助下鄕後仍令畿伯分付地方官優給米錢此後宣傳官待窠調用亦令以白面當日許參雖一竹草一盃酒若有討索之弊行首宣傳官當削薦以此批旨書付該廳禮錢及諸具三營分掌助力以示朝家記念甘盤古家之意
정조 14년 · 강
汰巡將柳瑞文
정조 14년 · 목
因瑞文拿處傳旨敎曰何足責巡將汰去更勿復屬
정조 14년 · 강
御春塘臺行朝食堂仍命儒生應製
정조 14년 · 목
敎曰今日朝食堂設行於春塘臺文武新恩巡堂後入庭儒生製述頒賞大司成率諸生來待集春門外又敎曰食堂及製述館堂不可不備員肄儀進去同成均許遞前望單子入之待下批牌招察任前望以金文淳批下文淳以兵曹判書啓言禁軍別將差出之時每患乏人壯勇營兵房事體自別不得檢擬請此後啓請擬望從之泮長徐鼎修率諸生就位命生進班于東西幼學班于南行食堂文武新恩巡堂訖分左右進伏食堂訖命文新恩參下以次付假注書皆經入侍以擬唐群臣賀龍虎榜爲表題試生進以龍虎榜爲賦題試幼學生進坐於蓮池之畔幼學坐於壯元峯乘輿出靑陽門文武新恩分東西進退仍爲還內試所承旨收券而來親考以下仍命入格儒生明日來待
정조 14년 · 강
命今榜中年五十以上人單付直長待畢付依例陞六
정조 14년 · 목
敎曰探花郞直長竝姑改差今榜年六十五十以上次次單付待畢付竝依法典陞六事分付
정조 14년 · 강
飭夜禁繹騷之弊
정조 14년 · 목
御營廳以武藝別監尹德行被捉啓敎以係是因公幹往來卽爲放送而近聞三營巡邏一自日前巡將事以後操切太無意義各司下屬閑遊平民之無端橫罹者多有之頗甚繹騷云大抵卿等事極爲無狀夜禁之嚴與不嚴豈在於飭敎有無而若有飭敎則擧行過於分數稍久則便復抛置寧有如許事理乎況此時何時卿等不念仰體之意惟以塞責爲事自今日當每夜出送宣傳官摘奸萬一過於繹騷則卿等難免重勘又萬一過於鮮弛則又難免重勘卿等第加相議稱當奉行
정조 14년 · 강
命領敦寧洪樂性判府事李福源留都總戎廳留陣
정조 14년 · 목
政院以幸行時何大臣留都稟敎以洪領敦寧李判府事留都○敎曰守禦廳則該將臣以兼帶司僕進去以總戎廳爲之事分付
정조 14년 · 강
備局以關東關北災實回啓
정조 14년 · 목
備局啓言原春監司尹師國災實分等狀啓有草記回啓之命矣取見狀本則分等一款置之仍以爲今年之農大違初料畓災爲二百二十七結八十五負九束旱田給災係是法禁田農多有被損從實災減猶不下一百二十二結三負五束恭俟處分後錄諸條竝請令廟堂稟旨分付其一新還夥多舊還之一時竝督實爲可矜而還政體重不敢指一仰稟事也其一江陵嶺西各倉之還租多至二千餘石水田絕罕每當捧糴爲弊不些以宜土粟豆太限八百石準折換納事也其一伊川元還小豆爲一萬三千五百餘石田米則只是二千二百餘石故農民輒多乏糧之患小豆限四千石許令以田米準折換作事也其一安峽元還田米只爲六百餘石小豆則一千三百餘石太則三千餘石矣農糧之緊莫過米豆而太數甚夥限二千五百石以田米小豆許令換作事也其一推奴徵債限明秋防塞事也本道年事雖登各樣災頉亦有之所請畓災似不至大濫特爲準數許劃至於田災決非年年擧論近來該道輒事煩請誠極未安旣登聞之後有難靳持此亦一體許施如是準劃萬一有把束白徵之弊則罪在道臣之意嚴飭奮還分排廟堂自當擧行雖在大豊之歲亦無全數徵捧之例今此狀請失之輕遽該道臣推考使待廟堂知委江陵嶺西之田多畓少誠如狀辭依所請限八百石以粟豆太換作伊川小豆之弊其來已久換色之請尙云晩矣亦依狀請限四千石以田米換作安峽太從民願換色亦不害爲均糶薄之道此亦依施推奴徵債防塞竝依狀請許施之意請分付敎曰竝依狀請施行事分付至於奮還之分數分排諸道卽不易之例則道狀難免生疏然意出爲民問備事置之稍實邑舊還中如有昨年未捧自本司量宜分數使之準捧後數爻草記又啓言咸鏡監司李文源災實分等狀啓有今日內草記回啓之命矣取見其狀本則三水等四邑置之尤甚吉州等八邑置之之次安邊等十四邑置之稍實仍以爲若千災邑救濟之方當與該守令方便料理而開春民命惟在還穀新還雖期準捧舊還則決難徵督姑令停退後錄諸條竝請令廟堂稟旨分付矣其一明川以南進俸吏姑許停退事也其一尤甚邑限明秋勿定配所事也其一推奴徵債限明秋防塞事也其一尤甚邑內寺奴貢米限明秋退捧事也其一毋論交濟軍餉各衙門新還以相當穀準折代捧限明秋還作本色事也分等依狀請施行吉州以北年事稍遜南關三甲等邑又未免歉頃因甲山民上言以舊還一事至勤下諭於該道際此道啓又以停退舊還爲請特爲許停尤甚邑內寺奴貢米退捧亦爲依施還穀之年年代捧非不可悶本道事勢誠如狀辭此亦許施通一道限四分一許代至於交濟久置條則一例代捧有違設置之義此則令本色徵捧恐合事宜明川以南進俸吏停退事尤甚邑罪人勿定配所事推奴徵債防塞事竝依狀請施行之意分付狀啓頭辭旣請廟堂稟旨後錄諸條之下更請廟堂稟旨者殊失體叚該道臣推考允之
정조 14년 · 강
召見時原任大臣閣臣于誠正閣領敦寧洪樂性判府事李福源左議政蔡濟恭檢校提學吳載純提學鄭民始檢校直提學李秉模金憙檢校直閣徐鼎修鄭東浚鄭大容李晩秀尹行任
정조 14년 · 목
承候故也○領敦寧洪樂性等曰元子宮百日已屆臣民蹈舞之忱何可勝言且今日淸朗尤爲慶忭矣大抵自六月以後若値臣民歡欣之日則日氣調和以至慶科初會試時俱極淸明天意可見矣予曰使行先來已到而皇帝準許咨文中所請甚幸矣樂性等曰凡係我國所願必事事見施誠感激矣予曰昨日應製儒生等所作俱皆善作極用嘉尙仍命閣臣李晚秀持優等人試券進讀且命諸臣論評樂性等曰賦表壯元之作可謂超等外此優等入格人亦皆善作此可見聖世文風之一端矣且昨日盛擧可謂往牒所無不但在諸生榮幸臣等欽仰贊歎尤不可勝達矣○左議政蔡濟恭啓言今番賀使之回可以謝恩者爲三一則咨文準請及別諭也一則加賞也一則使臣參宴也此三起謝恩以無方物磨鍊順付於節行之意請分付該曹該院從之○內閣提學鄭民始以壯勇營提調啓言陵幸時十里內斥堠伏兵例自各軍門擧行而東郊一處斥堠自拜峯鎭專當事定式該鎭旣是本營所屬則他軍門有不可知委請自兵曹節目啓下後報本營自本營知委該鎭擧行從之
정조 14년 · 강
召見應製入格儒生于延生門外
정조 14년 · 목
應製入格諸生來待命表左賦右以次成班諭以食堂親臨出於志喜之擧應製考下亦識慶之一端在昔肅廟朝館學儒生無時應製有賜第之例況今日異於他時且御考事體自別賦表壯元各直赴殿試三下以上直赴會試次上以上竝賜紙一卷其各知悉諸生仍四拜訖賜餻果俾各裹歸仍敎曰慶科新恩巡堂日適在昨日而今日異於他日食堂之親臨出於志喜之意應製之考下亦出於識慶召見入格儒生特饋餻果在太學甚美事賞格何循泮儒應製之例乎賦壯元二下幼學任▣表壯元三中進士閔致載特爲直赴殿試賦之次三上幼學蔡弘遠三中一業儒李旭秀三中幼學權倚黃基天申夔朝杜萬馨表之次三下進士宋聖載權襈南翼中生員金鋼進士柳諫李日煒生員金豦巖李弘達進士朴宗龜權太應黃鍾五生員閔耆顯進士柳光鎭洪履黿申龜朝生員趙遠慶進士鄭東簡生員李存秀進士成海應柳遠鳴賦三下幼學咸增文尹愼洪大然呂善容李肇源李在誠李慶喬尹持昇將仕郞林昇運幼學吳泰曾竝直赴會試表次上進士任天常生員趙晉和進士朴宗雨沈厚鎭生員韓允鎭進士尹永吉生員韓啓重金鐮進士宋鎬金厚淵禹景謨生員趙相羽進士任希復姜翼天尹行進李後秀生員李龍舒閔致福進士崔光泰賦次上幼學金鍾顯柳鼎養李益顯李英裕柳輝存洪純浩鄭修容金鎭聲參奉張翊休幼學金始全李東準李度中金慶茂沈澳李民植金若溶李光憲申徽金蓍根鄭東祜趙萬元申厚祿沈文永各紙一卷賜給食堂時擧行太學吏肄令該曹考例分等施賞事分付
정조 14년 · 강
命璿譜修正之役以今三十日爲之
정조 14년 · 목
宗薄提調韓光會以璿源譜略修正事請對命擇日草記○宗薄寺啓言今九月三十日卯時十月初二日午時俱吉以何日擧行敎以以今月三十日爲之來初二日正書刻印始役
정조 14년 · 강
飭槐院分館仍命政府內閣抄講製文臣
정조 14년 · 목
敎曰槐院分館今日爲之揀擇坐起明日爲之注書薦亦令明日爲之事分付又敎曰內閣講製抄啓明日爲之事令政府內閣知悉
정조 14년 · 강
以李▣爲守宮大將
정조 14년 · 강
禁府以尙州前牧使吳在文等照律啓
정조 14년 · 목
該府啓言尙州前牧使吳在文太還擅分至於七千二百八十石敢以未分給之米租未作錢之穀包欲爲移充彌縫之計節節痛駭以此照律杖一百收贖告身盡行追奪私罪允之敎以功議各減一等又啓言定州前牧使李潤國鄕賂錢還徵者一委下輩隨其借貸籍曰不知不知是罪以此照律杖八十收贖奪告身三等私罪允之敎以功減一等又啓言晉州前營將金履煥道啓爰辭雖有差異勿論賤眷之馱歸私卜之分載定式之外又立一馬厥罪惟均以此照律杖一百收贖告身盡行追奪徒三年定配私罪允之敎以功減一等
정조 14년 · 강
坡州庶民金思穆特爲分揀
정조 14년 · 목
敎曰今日異於他日今番赦典諸道編配旣皆宥釋則擧措雖難赦不可獨置勿論之科坡州庶民金思穆特爲分揀水軍發鮮猶許免役庶民之弟豈可不赴會試乎追聞誠過矣以異於嫌避不入於追付式年秩云本館事亦過矣初試入格人金思稙與嫌避追付他儒一體許赴事分付成均館
정조 14년 · 강
設增廣監試會試一所試官趙鼎鎭李度默姜彝正朴奎淳崔顯重監試官李福休二所試官金憙南玄老尹行任徐榮輔宋銓監試官崔履亨
정조 14년 · 강
御春塘臺行壯勇營冬等試射召見閣臣試取閣屬官生徒
정조 14년 · 목
壯營別單將官將校柳葉箭沒技哨官趙雲行旗牌官申德就金重玉邊五中幷加資壯勇衛各技計晝浪世熙十四分一等入格邊將除授趙光國十三分二等入格付上護軍陸重秀十三分三等入格付司果吳興德等三人十分四等入格各熟馬帖一隻陸致謙等三人九分五等入格各半熟馬帖一隻金壽耼等三人九分各兒馬帖一隻善騎隊各技計晝金鼎九等二人八分金景恒七分一等入格各熟馬帖一隻朴興得等四人七分金守一等二人六分二等入格各半熟馬帖一隻都潤身等二人六分李大成等七人五分三等入格各兒馬帖一隻軍兵柳葉箭入格前哨軍高大春貫一中邊一中兒馬帖一隻鳥銃沒技中哨軍閔再光邊三中兼司僕除授○閣屬官取才依例設行于內閣閣監司卷傳命監書以寫藝試取領籤校勘監書以講製及寫藝試取以酒德頌爲寫題試閣監司卷傳命監書生徒春光畵太平爲論題釆菊東籬下爲七言四䪨律題從自願春夜遊桃李園序爲寫題試領籤校勘監書生徒講則三經中一書史漢中一書從自願命閣臣鄭民始徐鼎修李晩秀率諸生徒入侍仍令試講考券以前監書金道佺閣監批下前計士洪五成司卷批下生員李弘儀領籤批下將仕郞李元東傳命監書批下司果李弼英校勘監書批下
정조 14년 · 강
都堂翰圈取徐有聞等四人監事蔡濟恭提學洪良浩知事李▣同知事閔鍾顯嚴思晩
정조 14년 · 목
敎曰因監事之違召圈事未就以致莫重奉安之行又踰今歲則揆以國體寧容若是監事蔡濟恭更爲命招仍卽入來行圈之意遣史官傳諭○左議政蔡濟恭陳箚略曰都堂翰圈有命兩日內天牌三臨臣旣身不自由國耳公耳則於此一事何獨有召輒違乎但念臣於春間冒當此圈僨誤之罪屢入臺章其所侵詆不比於尋常勤攻至今追思顏厚忸怩雖在庶僚當事被論復當其事萬萬無此理況名以大官者乎臣則有死而己決不可冒赴但以國體言之以臣之故有命旋寢亦有所如何伏乞斥退臣身亟卜賢德以幸國事以全微諒批以自昔因圈事取勤攻之說者果何限言之當否從他當否大官異於具僚受以爲謝樂聞而翕受如是也故館中故事未聞有領監事以情勢不參之例卿何可獨爲無於古之處義以致圈事之淹滯僨誤也史閣重葺之愆期猶屬餘事先朝實錄今將次第藏奉其事至嚴其體至重尤非卿言私之時命招之隨下輒違亦不有關於事面乎卿須安心勿辭來赴都堂郞爲會圈仍命遣史官傳諭○監事箚批已下更爲命招○都堂翰圈四點徐有聞沈能廸洪樂游李重蓮
정조 14년 · 강
命坡州牧使鄭彥衡拿處高陽郡守金思義定配
정조 14년 · 목
京畿監司金思穆狀啓以爲坡州牧使以壯勇營上番軍事上京姑未還官而沙鶩里罪人所在處守直將校張占同金云奉等來告今月初一日戌時量內司別提林姓人持轎子率人馬來到持轎子欲入大門內故防塞不納別提稱以奉命叱斥將卒直入大門內乘罪人轎子仍卽上京云高陽郡守金思義牒呈內內司別提今日率一轎子還到本郡責立雇馬二疋察其行色極涉殊常雇馬則不爲出給亦使之不得發行云噫嘻此何事也以鄭妻貫盈之罪尙逭當律已切神人之憤黜置近畿尤是失刑之大者忽有此意外之變至於擅離作行之擧驚憤竪掉直欲無生方以嚴加遮截卽爲還付於當初黜置處之意兩邑守令處發關申飭該地方官常時防守若能十分嚴密豈有是事究厥所爲萬萬痛惋坡州牧使鄭彥衡爲先罷黜其忘君讎蔑國法之罪請令攸司照法嚴斷敎曰坡牧則再昨日試射次招待因日暮使之更待於一兩日間則雖欲不離官次得乎況登時論報巡營卽該牧公兄則該倅果有何罪又況該倅馳至中路率還本牧云爾則卿乃隱然歸功於高陽倅在卿從弟則斗護之不暇在無罪之坡牧則聲罪之無餘寧有如許事理乎官雖微卽亦奉命而一地方官焉敢遮截前路與載馬之轎無難混同阻搪不可但以妄率言其在尊國綱杜後弊之道豈無懲勵之擧高陽郡守金思義卽其地定配旣有待令之命則無端徑往亦不可無罪坡州牧使鄭彥衡拿問處之事回諭坡牧拿處之代與高陽郡守未差之代令該曹口傳差出
정조 14년 · 강
諸承旨及大臣玉堂求對不許仍命兩司諸臺諸承旨遞差
정조 14년 · 목
承旨趙宗鉉李敏采李益運申耆李洪載等啓言臣等伏見京畿監司狀啓則內司別提忽到坡州地本牧黜置罪人鄭妻至以轎子馱到高陽云聞極驚惋相率來詣閤外請對矣敎以己妥帖爾等退去○左議政蔡濟恭詣閤請對敎以此非惹鬧之時旣如是葛藤則不必相持特從請對之本意卽爲退去○副校理金翰東修撰李錫夏詣閤請對敎以事旣妥帖爾等卽爲退去○大司憲尹尙東大司諫申益彬執義李思祚司諫洪彥喆持平李鎭宅正言崔守忱尹悌東詣閤請對敎以已妥帖之事又何敢請對乎幷遞差○敎曰本事妥帖之後豈可留在閤外諸承旨幷遞差
정조 14년 · 강
以李致中李儒敬李晩秀李敬五李喆模爲承旨前望也
정조 14년 · 강
校理李貞運副校理金翰東修撰李錫夏聯箚命政院洗草
정조 14년 · 목
箚略曰俄者請對之擧豈得已哉目見無前之變怪乞借方寸仰請處分卽是秉彝之不容已殿下亦應俯燭而承宣則徑賜遞改臺臣則重加斥退何爲而有此過中之擧也噫載籍以來豈有如鄭妻之窮凶極逆而尙今假息未伸王章又豈有如今日者哉三司之論今至幾年忍與國賊共戴一天莫非臣等不忠無狀之罪而至於今日擅行之擧實出於千萬夢寐之外今者此擧孰使之然也(刀削)以殿下卓越之見決知此擧之千萬不當於理而今又無難行之不審何爲而有是擧也惟其亂本之自在故以致處分之無限過中王章之無限陵夷輿憤之無限弸激聽聞之無限駭惑誠使識者觀之以今日朝廷看作何許世界也請對之批諭大臣則曰特從本意諭諸臣則曰事已妥帖臣等未敢知特從者何意妥帖者何事(刀削)而聖敎中曰特從曰妥帖者其果在是耶爲今日臣子者沫血碎首得請乃己者卽是請對之本意而號籲路阻略先箚陳伏乞亟寢承宣臺臣遞差之命仍卽賜對俾伸諸臣驚遑抑塞之忱焉
정조 14년 · 강
命堂下武臣初次朔試射賞罰勿論
정조 14년 · 목
因堂下武臣朔試射設行單子敎曰逐朔設行係是修復之擧法惟行不惟反如欲永久遵行則初次宜有闊略明日朔試射無論未滿四矢以下及無分論罪一款勿論如此則賞當準罰居首論賞亦爲勿論
정조 14년 · 강
命今番譜略修正切勿張大
정조 14년 · 목
敎曰譜略修正切勿張大勿設廳只改當改之張毋或曠日遲滯進上進獻件合以二件內入奉謨堂奉安本寺奉安皆只改張勿爲新印事分付內在件內閣件亦只改張此則內閣稟旨請出改粧事分付該寺及該曹五處史閣件則京史閣只改張而餘則御牒篇世係卷只爲印出粧䌙事分付○宗薄寺啓言國朝御牒書寫官例以宗臣中差出而在前如此之時書寫官校正官有兼行之例今亦依此擧行敎曰擧措則不欲張大賞典則皆欲如例書寫與校正以各員差出
정조 14년 · 강
命領敦寧洪樂性專當留都
정조 14년 · 목
政院以領敦寧洪樂性判府事李福源留都事有命而福源以攝行祭獻官進去啓有是命
정조 14년 · 강
命再明日陵幸時弘化門軍勿爲替把
정조 14년 · 목
訓局啓言因兵曹節目弘化門軍一百名西營軍四十名與禁衛營鄕軍前期一日待標信替代入直敎以弘化門軍勿爲替把○禁衛營啓言幸行時本營軍兵留都事命下矣弘化門建陽門及西營入直將官軍兵依兵曹節目與訓鍊都監餘軍前期一日待標信替代入直敎曰弘化門入直軍豈可替代乎兵曹則只以前例板節目泛然磨鍊而卿營當有稟旨而循例草記者雖因不敢之意此草記中替把一款勿論
정조 14년 · 강
內閣行直閣待敎會圈槐院行分館會圈政府抄講製文臣
정조 14년 · 목
敎曰內閣直閣待敎今日會圈事令內閣知悉又敎曰會圈有命應參閣臣令內閣卽爲牌招擧行○直閣會圈五點徐榮輔李冕膺鄭東觀取三人待敎會圈五點沈象奎徐有榘取二人○政院啓言槐院分館成命巳下而上博士尹淙受由在外司錄金晦彬當以前博士擧行而屢度催促終不會圈所當重勘而本院請推之外無他可施之罰何以爲之乎敎曰在外及有情勢人宜有區處竝依例削職其中金晦彬久矣以司果區處使之卽爲擧行仍令今日內揀擇坐起又敎曰槐院提擧除非衆所共知情病及公故進去外無故者只是二人云初則未知事勢之如此有飭敎矣且今拜表不遠提擧草記啓下爲先備三員後揀擇坐起卽令爲之事令該院知悉○槐院會圈三點李毅遠宋知濂尹永儀李羲甲李東明鄭魯榮金熙成李安默李雨明金履載李覲吾李明淵權侙李元八南惠寬徐有榘朴鍾淳姜儐韓用鐸李鼎牧洪受浩洪樂安嚴思彥嚴耆丁若銓李允行金達淳李翊模洪秀晩尹行直朴宗京洪時濟安檍沈鳳錫○因承文博士尹淙削職傳旨敎以旣完圈分揀○講製文臣抄啓吏曹佐郞趙得永前持平尹持訥前佐郞金憬崔璧權知承文院副正字申星模新及第宋知濂李羲甲鄭魯榮金履載李明淵徐有榘朴鍾淳韓用鐸嚴耆丁若銓金達淳洪秀晩尹行直朴宗京
정조 14년 · 강
領府事鄭存謙上疏賜批
정조 14년 · 목
疏略曰臣賤齒恰滿六十有九距禮經致事之年只隔三朔豈不黽勉耐過而今臣哀鳴非敢自附於引年之常規也臣之本心雖於年至之後筯骸不至顚仆惟以隨分陳力爲自效之圖苟非此攣廢之疾何敢爲乞身之計也目今冬節且迫壞症愈惡便恐哀懇未格朝露遽晞悉罄肝肺冒塵崇嚴亟許乞骸之懇俾安垂盡之心批以未見久矣戀卿頗深卽閱來章可敵一面疏中引年之請豈不欲曲加副施以表自來爲卿惓惓之本意而卿之年紀比禮經之限差不及數朔大臣去就何等愼重則有難遽議於禮防之外卿須體此至意安心調理仍命遣史官傳諭于鄭領府事近來愼節之加減何居詳問回秦
정조 14년 · 강
判府事李福源上疏賜批
정조 14년 · 목
疏略曰臣於丁未春始上乞骸之章伏奉面諭若曰國勢未鞏卿何求去其後臣子晩秀唱第之日臣承命入侍猥陳兢愓之私情聖敎又曰第少竢之蓋前後所懇雖未蒙劃卽準可而德音丁寧體諒有期臣於是奉持銘佣日夕翹跂乃今天佑東方國本大定慶忭之忱薄海攸同而抑臣區區所私幸者誠以吉慶所推萬物各遂臣之積幾歲經營而祈懇者惟此時可必也伏乞亟循由中之懇許臣致事批以昨筵詳言之卿之精力尙旺大臣時原任之列强健者只卿一人此時拾卿非所可論卿須亟撤引退之請以副此意仍命遣史官傳諭
정조 14년 · 강
遣吏郞摘奸諸執事淸齋與否
정조 14년 · 목
敎以政官牌招開政直閣待敎下批又敎以注書薦旣完未差之代今日政差代待下批牌招察任○以鄭好仁爲分內局提調徐有鍊爲副校理李海隣爲注書海隣徐有榘沈象奎新薦也徐榮輔爲奎章閣直閣沈象奎爲待敎
정조 14년 · 강
以安昌君憬爲都總管洪明浩金光默爲副總管前望也
정조 14년 · 강
召見京畿監司金憙于重熙堂
정조 14년 · 목
予曰畿邑秋事雖云豐登不可無軫念之道陵幸時凡百務爲省弊俾無一毫騷擾之端凡係役民之事亦以儲置米會減憙曰聖敎之下敢不竭力奉承乎
정조 14년 · 강
備局以畿內災實回啓
정조 14년 · 목
備局啓言京畿監司金憙狀啓有今日內草記回啓之命矣取見其狀本則以爲今年穡事大體豐登分等一款不爲擧論而至於喬桐一邑海溢爲災一二條件開錄于左各項災頉爲二千六百結地部所劃災一千結外不足災一千六百結特許加劃事請令廟堂稟旨分付矣其一喬桐最被泛溢之災新還餉當捧中限折半以相當穀代捧待明秋還作本色事也其一喬桐舊還餉特許停退事也其一推奴徵債限明秋防塞事也今年畿農雖曰均登旣有沿海十邑鎭海溢則災結之加請勢固然矣而一千六百結終涉太過以一千結特爲加劃使之一一均俵俾無把束白徵之弊喬桐被災視他最甚其所蠲恤宜用特例相當穀限折半代捧事舊還餉停退事推奴徵債防塞事竝依狀請施行之意請分付允之敎曰六百結何必持難依請許施
정조 14년 · 강
諭園官徐直修洪就榮
정조 14년 · 목
敎曰補土及鑿塘合六處中三處姑待下敎始役爲言玆以後錄書下依此擧行此後植木形止及株數補土鑿塘工役形止五日奉審便及朔望奉審守僕便修成册園官及差員等着銜上送而植木及補土畢役間園官兩人無得替直大抵徐直修之麤率洪就榮之工謀酸醎不適歸一未易萬有一互相推諉致令事功遲滯則難免不職之罪以此惕念恪謹遵行○外靑龍腰低處補土事事體重大不可遽然決定若要豐圓高原則取土當於稍遠處事役之浩多不言可知莫如仍舊徐圖之爲完若只就補築與不補築不論其利害則亦可謂有益而無害然亦未見其不可已之端姑且植木稠密待其稍爲茂盛而更審形止十分稱當爲好依此爲之內案堀坎補土處卽補築村墟籬根之有脊處接之於珠案之謂也其非本脈之狀不在多言假使本有之脈亦無益焉況此恰如人作而築盛脊露長砂於明堂內豈其可乎剗削雖重難平鋪漫漶不令礙眼亦合事宜此則依此知之坤方鑿塘事合於律呂相生之理誠極貴難得之格鑿之宜當更無可疑第小其制而圓其形勿或泄氣合於理氣似好幸行前如可完役不必遲待以完役之形欲見之其前如難完役稍待之亦好
정조 14년 · 강
命京畿監司金思穆免爲庶民坡州前牧使鄭彥衡削版高陽前郡守金思義仍任
정조 14년 · 목
京畿監司金思穆狀啓以爲卽接坡州牧使鄭彥衡牒呈罪人初二日酉時量還付於黜置處後防守等節各別申飭該府使旣有拿處之命以長湍府使李運昌差定兼官星火馳進嚴加防守之意發關分付當初不善防守之該牧在官座首首吏及守直將校等自臣營今方嚴治敎曰設有決難奉行之事一邊冒昧登聞一邊冒昧執留猶可說也身爲藩臣焉敢擅自還送乎且移置坡州亦非外廷之所共知而外廷之所請卽極律也然則爲道臣者還送私接之所尤涉擅恣若此不巳則此後藩臣藉口於今日之事或違拒命令擅行胷臆何以禁止言念及此可謂凜然此豈非霜氷之漸乎京畿監司金思穆爲先削名於仕籍卽遣宣傳官都事奪符後星火拿來仍令該府嚴問口招以草供待令坡州牧使昨夜內旣有拿囚之命則尙無消息判義禁從重推考首都事拿處監司雖未出代爲先令該道都事權察祗受密兵符事成出有旨令宣傳官持標信往諭其代卽爲開政差出不待朝令徑先參涉長湍倅亦有罪焉一體拿來亦令該曹差代事分付○義禁府啓言金思穆口招以爲今初二日朝聞黜置罪人之行來到高陽不覺心膽俱墜未暇深思不爲仍其地防守之道馳送地方官使之還付本處者不欲使此賊或近一步於接京之地而認以常時防守處當爲罪人黜置所不卽馳啓待命擅行還送之擧雖出驚痛之心實昧體例之致內司官員之執留初無關飭之事而因罪人之執留渠不得離去自致往來之相隨云矣請上裁敎曰專擅人臣之極罪藩臣之體尤異於諫官昨日放還之擧命令不由喉司施措亦脫常格而爲藩臣者設令眞箇有驚憤之心昧死冒罪不欲承奉則一邊挽留轎夫姑勿前進一邊歸身司敗仍請抗命之誅卽鍮匙喫飯者行般人事之所當然而渠乃不此之爲敢生妄恣之計馳送在京之該倅幷與奉命官員押還配所觀厥外面貌樣則該倅恰似金吾郞押還無異還發配所無論本事關係之若輕若重似此所爲求之古今果有之乎否乎此路一開誠有難言之慮判付文字異於口傳下敎雖不一一索言一一提說而渠之所犯豈特死有餘罪非不知考律痛繩快正渠罪猶有一分顧惜者追念渠家也外此又以狀啓措語言之與事實判然相反告君之辭寧容若是巧攢乎轎行過高陽邑治十餘里地逢坡牧鄭彥衡始率去云爾則渠則以高陽倅執留樣變幻事實欺瞞朝廷惟以歸功於高倅移罪於坡牧自認爲善處之妙計究厥情狀豈不萬萬痛惡乎比之本罪雖有鷄口牛後之別亦可謂罪上添罪由前由後決不可以曠蕩之會任渠倖漏於近日太恢之法綱然編配實欲鄭重趑趄時囚罪人金思穆卽其坡州地方免爲庶民待城門開星火押送至於高陽倅只觀道狀有處分之擧而追聞委折過境時果不知只不給草料外飼馬之需云渠果何罪高陽郡定配罪人金思義定配分揀今在拿待之所卽令還官坡州前牧使鄭彥衡無識武夫何責分義而巡使非主將則聞將軍令不聞天子詔用於不當用處渠可謂誤讀通鑑第三卷殊令人不滿一笑營關嚴急則馳還官次或可也焉敢行此假金吾郞之事乎況待令命下之後抽身徑往者揆以國綱不可拿處而止施以削版之典
정조 14년 · 목
敎曰實錄奉安之行本館堂上不可不備員兵判時帶劇務與衆所共知實病及年老人幷許遞以在京無故人差出召試在卽待下批牌招察任○以嚴思晩爲大司憲李頤祥爲大司諫李身晦爲執義尹行履爲司諫李得休爲掌令姜碩龜爲持平朴基正爲獻納權儐沈奎魯爲正言尹光普爲校理申馥爲副校理尹羽烈爲修撰李義鳳爲副修撰鄭東浚爲禮曹參判柳仁喆爲長湍府使具㢞爲知春秋洪秉纘金魯永爲同春秋
정조 14년 · 강
命禁府都事姜▣拿處當該承旨罷職坐直承旨遞差
정조 14년 · 목
政院啓言昨日坡州牧使鄭彥衡拿囚命下之後以依例發遣書吏拿來事分付矣卽者禁府都事姜▣狀啓忽到院中故事極驚駭査問其委折則昨日聽傳敎之後仍卽下往云堂上官拿來本非都事出使之事又況初無下敎稱以奉命不爲下直擅自出去實是前所未有之變怪當該都事所當重勘何以爲之敎曰該都事爲先拿問嚴處必是爾等不能分明分付之致當該承旨罷職昨日坐直承旨一幷遞差
정조 14년 · 강
命儒生崔鳳羽等科罪